George Tuţă susține că Clotilde Armand a cerut, pentru a douăsprezecea oară în Consiliul Local tăierea de bani de la şcoli şi spitale. Pe de altă parte Dan Podaru, candidatul PER la Primăria Sectorului 1, acuză actualul edil că evită dezbaterile reale cu contracandidații săi.
PNL Sectorul 1 susține că, într-o şedinţă extraordinară convocată joi, primarul Clotilde Armand a cerut tăierea de bani, 230 de milioane de lei, de la școli și spitale.
„Printr-o ședință extraordinară convocată astăzi, primărița cu bulină roșie de la Sectorul 1 solicită pentru a 12-a oară rectificarea bugetului aprobat de Consiliul Local în 12 februarie.
Ce propune Clotilde Armand? 230 de milioane de lei tăiere de la școli și spitale.
Consilierii PNL și PSD din Sectorul 1 anunță oficial că refuză, pentru a 12-a oară, să accepte tăierea de bani de la nevoile cele mai importante ale cetățenilor din sector și vor vota împotriva acestei rectificări care mută banii de la educație și sănătate”, au transmis liberalii printr-un comunicat de presă.
La rândul său, George Tuţă, candidatul alianţei PNL-PSD la Primăria Sectorului 1, a declarat: „Într-un sector care efectiv se prăbuşeşte peste cetăţenii săi, cu cele mai multe clădiri în risc seismic din Capitală, Clotilde Armand vrea să dărâme bugetul pentru şcoli şi spitale, punând în pericol pentru a câta oară vieţile cetăţenilor pe care ar trebui să îi apere.
Nu doar că nu atrage bani şi nu face investiţii, dar îşi bate joc de mii de copii care învaţă în şcoli nesigure şi de zeci de mii de cetăţeni care au nevoie de servicii medicale şi nu pot beneficia de condiţii decente pentru că doamna Armand nu e capabilă să conducă primăria.
Prin rectificarea de azi, Clotilde Armand propune tăierea a 180 de milioane de lei de la capitolul învăţământ şi tăierea a 50 de milioane de lei de la capitolul sănătate.
Primăriţa cu bulină roşie a mai solicitat de 11 ori în Consiliul Local modificarea bugetului aprobat în luna februarie, de fiecare dată propunând scăderea bugetelor la cele două capitole”.
Candidatul PER la Primăria Sectorului 1, o acuză pe Clotilde Armand că se ascunde în spatele acuzaților și evită dezbaterile reale cu contracandidații săi.
„Edilul în funcție al sectorului 1, Clotilde Armand, se ascunde în spatele acuzațiilor și evită dezbaterile reale cu contracandidații săi. Este momentul să punem capăt acestui circ al politicii și să venim cu adevărate soluții pentru cetățenii noștri.
A refuzat dezbaterile politice cu doi dintre contracandidații săi pe motiv că unul ar fi corupt, iar altul fost securist. De aceea, în calitate de candidat la funcția de primar al Sectorului 1 din partea PER, fac publică astăzi invitația mea către Clotilde Armand pentru o dezbatere deschisă și transparentă.
Nu sunt nici corupt, nici suspectat de corupție precum domnia sa și nici din structurile de securitate ale statului nu am făcut parte. Sunt un fost consilier local care știe însă în amănunt cum a acționat Clotilde Armand ca primar în ultimii trei ani și jumătate.
Este cazul să ne asumăm faptele și să venim cu responsabilitate în fața cetățenilor, să le prezentăm ce am făcut și ce nu am făcut, să le prezentăm planurile noastre pentru viitorul Sectorului 1.
Personal, respect dreptul cetățenilor de a alege în cunoștință de cauză și îi îndemn pe toți să participe la această dezbatere importantă pentru viitorul nostru comun. Este timpul ca locuitorii Sectorului 1 să primească răspunsuri clare și soluții reale, nu doar promisiuni goale și minciuni.
Mandatul lui Clotilde Armand a fost plin de scandaluri inventate, ineficiență și lipsă de transparență. Este evident că administrația ei nu a reușit să aducă progresul atât de necesar în sector. Alegeți un primar al oamenilor, nu al partidelor politice!”, se arată în comunicatul lui Dan Podaru.